**Συμβούλιο Ευρωπαϊκών Δικηγορικών Συλλόγων/ CCBE/Council of Bars and Law Societies of Europe**

**Ομάδα Εργασίας Καταπολέμησης Εσόδων από Εγκληματικές Δραστηριότητες/Working Group Anti Money Laundering**

Συνεδρίαση μέσω τηλεδιάσκεψης: Τετάρτη 4 Νοεμβρίου 2020 10.00-12.00 (ώρα Βρυξελλών).

Ελληνική Αντιπροσωπεία: Νικόλαος Κουτκιάς, Επικεφαλής Ελληνικής Αντιπροσωπείας, Αλέξης Αναγνωστάκης,Τακτικό Μέλος Επιτροπής

 ----------------------------------

Τη συνεδρίαση της Ομάδας Εργασίας απασχόλησε αποκλειστικά η επερχόμενη Νομοθετική Πρωτοβουλία των οργάνων της Ευρωπαϊκής Ένωσης περί ένταξης, μεταξύ των άλλων, και του δικηγορικού επαγγέλματος στους ευαίσθητους τομείς, που θα υπόκεινται σε “ενισχυμένη παρακολούθηση” (Extended supervision) στα πλαίσια ενοποιημένου πλαισίου κανόνων (single rulebook/Regulation) για όλη την ΕΕ, στα πλαίσια καταπολέμησης εσόδων από εγκληματικές δραστηρίότητες. Το βασικό επιχείρημα για την πρωτοβουλία αυτή είναι πως γενικά παρατηρούνται αποκλίσεις σε εθνικό επίπεδο στην υλοποίηση των σχετικών Οδηγιών ενώ η μέχρι τώρα αυτορρύθμιση των υπόχρεων σε επιμέλεια επαγγελμάτων δεν παράγει τα επιθυμητά αποτελέσματα. Συνεπώς υπάρχει, κατά τις δηλώσεις μελών της Ευρωπαϊκής Επιτροπής, ανάγκη δημιουργίας κεντρικού ευρωπαικού οργάνου παρακολούθησης στα πλαίσια κοινών κανόνων σε όλα τα κράτη της ΕΕ.

Το θέμα αυτή τη στιγμή βρίσκεται υπό συζήτηση εντός της άνω Επιτροπής, αναμένοντας να ολοκληρωθεί προς τούτο η συλλογή στοιχείων/απαντήσεων από τα Κράτη Μέλη και οι απαραίτητες εκθέσεις και μελέτες περί των επιπτώσεων του νομοθετικού πλαισίου (Impact Assessment).

Σύμφωνα με πληροφορίες πολλά από τα Κράτη Μέλη δεν δείχνουν πρόθυμα γενικά στην παραχώρηση “υπερεξουσιών” στο νέο ευρωπαϊκό όργανο παρακολούθησης, ενώ η Γερμανική Προεδρία δείχνει έτοιμη για συμβιβασμούς ή έστω υιοθέτηση των μέτρων βήμα-βήμα. Το Συμβούλιο των Ευρωπαϊκών Δικηγορικών Συλλόγων [CCBE] εισηγείται να μη γίνει αποδεκτή η άνω ένταξη του δικηγορικού επαγγέλματος στα πλαίσια της “ενισχυμένης παρακολούθησης”, καθώς παραβιάζει βασικές αρχές του Δικαίου και των κανόνων του Δικηγορικού Λειτουργήματος. Ζητά προς τούτο τη βοήθεια και την κινητοποίηση των εθνικών δικηγορικών συλλόγων, για την αποτροπή τέτοιας ένταξης.

Από την πλευρά της ελληνικής εκπροσώπησης τονίστηκε η ανάγκη άμεσης πολιτικής δράσης και πρωτοβουλιών σε εθνικό και ευρωπαϊκό επίπεδο , σε συμφωνία με την άνω πρόταση. Το δικηγορικό επάγγελμα δεν μπορεί να θεωρηθεί μέρος του οικονομικού συστήματος που συνέχεται με το ξέπλυμα μαύρου χρήματος, κατά τον τρόπο που περιγράφεται.Αντίθετα, ο δικηγόρος αποτελεί μέρος του συστήματος απονομής Δικαιοσύνης, ως συλλειτουργός αυτού.

Η ανεξαρτησία του δικηγορικού επαγγέλματος πρέπει να διαφυλαχθεί από “παρακολουθήσεις” εθνικών και υπερθενικών αρχών και των καταχρήσεων αυτών.

Τυχόν παραλείψεις πρέπει να αντιμετωπίζονται μέσω της ισχυρής εποπτείας και αποτελεσματικής αυτορύθμισης των εθνικών δικηγορικών συλλόγων και αρχών. Από την πλευρά των άλλων αντιπροσωπειών και του Προέδρου της Επιτροπής, συμπερασματικά υπήρξε ομοφωνία ως προς την ανάγκη πολιτικής δράσης σε βάρος της άνω νομοθετικής εξέλιξης, μέσω προσέγγισης μελών του Ευρωκοινοβουλίου και άλλων προσώπων και θεμσών.

Τηρείται προς το παρόν στάση αναμονής μέχρι να δοθεί στη δημοσιότητα το περιεχόμενο τυχόν προσχεδίου ή άλλης αναφοράς της επίμαχης διάταξης που θα αφορά τους δικηγόρους. Η Ομάδα Εργασίας μένει σε ετοιμότητα, όταν αυτό λάβει χώρα, να επιδείξει λεπτομερώς , με στοιχεία και αναφορές, την αβασιμότητα τέτοιου επαχθούς για τους δικηγόρους πλαισίου και να κάνει ο,τιδήποτε δυνατό για την αποτροπή του.

 **Για την Ελληνική Αντιπροσωπεία**

 **Αλέξης Αναγνωστάκης**

 **Τακτικό Μέλος Επιτροπής**